ฮุจยาตไทยอายุมากที่สุด 102 ปี พร้อมทำฮัจญ์เพื่อความเป็นมุสลิมที่สมบูรณ์ ขณะที่ต่างชาติชื่นชมในความเข้มแข็งและตั้งใจ
นางเน๊าะ ลาไหน ผู้แสวงบุญจาก อ.เทพา จ.สงขลา อายุ 102 ปี ซึ่งเป็นผู้แสวงบุญชาวไทยที่มีอายุมากที่สุด ในเทศกาลฮัจย์ ปี 2562 เดินทางมาพร้อมบุตรชาย ตลอดระยะเวลาตั้งแต่เดินทางมาถึงเมืองมาดีนะห์และเมืองมักกะฮ์ เดินไปประกอบศาสนกิจด้วยตนเองมาตลอด แต่เมื่อถึงช่วงใกล้ประกอบพิธีฮัจย์ ได้รับข้อแนะนำจากผู้นำกลุ่มให้นั่งรถเข็นเพื่อออมแรงไว้ สำหรับเทศกาลฮัจย์ที่ใกล้จะถึงนี้            นางเน๊าะ ลาไหน เปิดเผยกับทีมข่าวฮัจย์ไทย กรมประชาสัมพันธ์ว่า มีความตั้งใจจะมาทำฮัจย์เมื่อหลายสิบปีก่อน แต่ยังไม่มีโอกาสจนถึงวันนี้ดีใจที่ได้ทำหน้าที่มุสลิมอย่างสมบูรณ์ ด้วยการมาประกอบพิธีฮัจย์ในดินแดนอันศักดิ์สิทธิ์ของอิสลาม สำหรับการเตรียมตัวก่อนเดินทางมาทำฮัจย์ นอกจากฟังบรรยายเกี่ยวกับการประกอบพิธีฮัจย์แล้ว ยังเตรียมความพร้อมด้านร่างกาย โดยการเดินออกกำลังกายรอบบริเวณบ้านเป็นประจำทุกวัน และได้กำลังใจจากลูกหลาน ซึ่งขณะนี้ร่างกายและจิตใจพร้อมเต็มที่สำหรับพิธีฮัจย์ที่จะมาถึงอีกไม่กี่วันข้างหน้า และส่งกำลังใจให้ผู้ที่ยังไม่มีโอกาสมาประกอบพิธีฮัจย์ให้มีความหวังและหมั่นขอพรจากพระผู้เป็นเจ้าเสมอ            และในขณะที่ทีมข่าวฮัจย์ไทย กรมประชาสัมพันธ์ ได้สัมภาษณ์ นางเน๊าะอยู่นั้น มีผู้แสวงบุญ สามีภรรยาชาวปากีสถานยืนสังเกตการณ์อยู่ใกล้ๆ เมื่อทราบว่าผู้แสวงบุญชาวไทย มีอายุกว่า 100 ปี ก็กล่าวความชื่นชมในความเข้มแข็งและตั้งใจ ยกมือนางเน๊าะ ขึ้นแล้วนำมาลูบหัวตนเอง เหมือนเป็นการรับพรจากผู้สูงอายุ และขอถ่ายภาพเป็นที่ระลึกอีกด้วย #สำนักข่าวกรมประชาสัมพันธ์ #NNT #ILOVETHAILAND